**1.8. Συμβολισμός του χρώματος**

Οι κοινωνικοί ψυχολόγοι έχουν κάνει μελέτες του χρώματος επειδή σχετίζεται με τη συμπεριφορά και τα αισθήματα των ανθρώπων. Μερικές από αυτές τις μελέτες έχουν δείξει ότι το χρώμα μπορεί να χρησιμοποιηθεί σα βοήθεια που επιδρά σαν κατευναστικό των αισθημάτων και στην ανακούφιση από το στρες. Πως μπορούμε να συνδυάσουμε χρώματα με διάφορες δραστηριότητες και συναισθήματα, αυτό ανάγεται σε παλαιές αρχέγονες εποχές. Πιστεύεται ότι οι παλαιοί άνθρωποι έμαθαν να συνδυάζουν το κόκκινο με το ζωογόνο αίμα. Μετά την ανακάλυψη της φωτιάς το κόκκινο συνδυάστηκε με τη θερμότητα. Επειδή ο ήλιος ( κόκκινο και χρυσό) δίνει φως και ζέστη έγινε σύμβολο της ζωογόνου δύναμης. Σε αντίθεση, το μαύρο συνδυάστηκε με το σκοτάδι της νύχτας. Το λευκό είναι από πολύ καιρό το σύμβολο της αγνότητας όπως το χιόνι ή το σύννεφο. Σε πολλές κοινωνίες μωβ χρώματος ρούχα φορούσαν μόνο πρόσωπα του βασιλικού καθεστώτος. Το μπλε συνδυάστηκε με το γαλήνιο ουρανό και τη θάλασσα , ενώ το πράσινο με τη γη και τα φυτά. Κάθε χρώμα έχει τα δικά του μοναδικά χαρακτηριστικά και επηρεάζει με το δικό του τρόπο τον άνθρωπο.

**Κόκκινο**

Το κόκκινο είναι το χρώμα που διεγείρει τις αισθήσεις και τα πάθη. Συνδέεται με τη δύναμη, την ενεργητικότητα, τη ζωτικότητα και το ενδιαφέρον για τη ζωή. Στη θετική του όψη το κόκκινο διεγείρει την τάση για δύναμη, χαρά, ευτυχία και αγάπη. Είναι ένα από τα βασικά χρώματα της φωτιάς και το βαθύ κόκκινο διεγείρει τη ζωική φύση, τα σωματικά πάθη. Το κόκκινο του αίματος αντιπροσωπεύει τα βάσανα της ζωής. Το κόκκινο είναι προσωπικό, το χρώμα με τη μεγαλύτερη ζεστασιά. Η αρνητική πλευρά των δονήσεων του κόκκινου διεγείρει το φόβο, προκαλεί ανεξέλεγκτο πάθος, λαγνεία και υπερβολική οργή. Το κόκκινο μπορεί να χρησιμοποιηθεί όταν η ζωτικότητα είναι χαμηλή ή η κυκλοφορία του αίματος δεν είναι καλή. Είναι το χρώμα που ενοχλεί περισσότερο τα άτομα με ψυχικές διαταραχές ή νευρώσεις και δεν πρέπει να χρησιμοποιείται στο περιβάλλον τους. Έχει τη βραδύτερη δόνηση απ’ όλα τα ορατά χρώματα και επηρεάζει τα αισθήματα ταχύτερα απ’ οποιοδήποτε άλλο.

**Πορτοκαλί**

Το πορτοκαλί διεγείρει τη δημιουργικότητα και τη φιλοδοξία, καθώς και την ενεργητικότητα. Γεννά, επίσης, περηφάνια και μια τάση προφύλαξης του εαυτού μας και των άλλων, καθώς και των ζώων, των φυτών και των άψυχων αντικειμένων. Υπερβολική, όμως, έκθεση στο πορτοκαλί μπορεί να προκαλέσει μεγάλη νευρικότητα και ανησυχία. Πολλά φρούτα και λαχανικά έχουν χρώμα πορτοκαλί ή πορτοκαλί – κόκκινο, πράγμα που το κάνει χρώμα της θρέψης. Ο φυτοκόμος Luther Burbank ανακάλυψε ότι το πορτοκαλί φως επιταχύνει την ανάπτυξη των φυτών. Στα ορυκτά το πορτοκαλί αντιπροσωπεύει την έλξη των στοιχείων, λειτουργώντας ως συνεκτική ατομική δύναμη.

**Κίτρινο**

Το κίτρινο είναι κατά κύριο λόγο χρώμα της χαράς, αλλά φέρνει και σοφία, κατανόηση και τη μεγαλύτερη δυνατή διαισθητική αντίληψη. Στη χρυσαφένια του απόχρωση το κίτρινο αντιπροσωπεύει την πνευματική τελείωση, την ηρεμία και την ξεκούραση. Είναι το χρώμα του ηλιακού φωτός, της νιότης, της χαράς. Χαρακτηριστικά, το κίτρινο κάνει τα δωμάτια που δε φωτίζονται από τον ήλιο φωτεινά και χαρούμενα όταν οι τοίχοι είναι βαμμένοι μ’ αυτό. Είναι επίσης ένα καλό χρώμα για το βάψιμο της κουζίνας. Τα κίτρινα φρούτα και λαχανικά δρουν ως καθαρτικά και καλμάρουν τα νεύρα. Στην πιο θετική του δόνηση, το χρυσαφί κίτρινο είναι ιδιαίτερα πνευματικό χρώμα και διεγείρει το αίσθημα της συμπόνιας και της δημιουργικότητας. Στην αρνητική όψη, ωστόσο, το κίτρινο αν είναι ιδιαίτερα λαμπερό ή χρησιμοποιείται πολύ συχνά, προκαλεί νευρική υπερδιέγερση και μπορεί να οδηγήσει σε ψυχικό ερεθισμό που φτάνει τα όρια της τάσης για καταστροφή. Το κίτρινο στην αρνητική του δόνηση είναι επίσης το χρώμα της δειλίας και καταστροφικής κυριαρχίας.

**Πράσινο**

Το πράσινο είναι το χρώμα της φύσης, από το χλομό πράσινο των πρώτων φύλλων των δέντρων, μέχρι το βαθύ πράσινο των μεγάλων δασών. Το πράσινο είναι κατευναστικό, επουλωτικό, ειρηνικό στη θετική του πλευρά. Είναι ξεκούραση για άτομα κουρασμένα σωματικά ή διανοητικά και έχει μεγάλη θεραπευτική δύναμη. Στην αρνητική του πλευρά το πράσινο αντιπροσωπεύει τον εγωισμό, τη ζήλια, την οκνηρία. Τα βαριά, σκούρα πράσινα χρώματα μπορεί να προκαλέσουν κατάθλιψη, ακόμα και εξασθένηση. Το πράσινο είναι κατάλληλο για την απάλυνση του πόνου, το κιτρινοπράσινο διεγείρει, στο ψυχικό επίπεδο, τη γενναιοδωρία και στο σωματικό την αποβολή των άχρηστων ουσιών από τον οργανισμό. Το πράσινο της άνοιξης αντιπροσωπεύει την καινούργια ζωή, την αναγέννηση, τη χαρά.

**Γαλάζιο (ανοιχτό κυανό)**

Το γαλάζιο είναι το χρώμα της ουράνιας συνείδησης, της αλήθειας, της αρμονίας, της ηρεμίας και της ελπίδας. Τα γυναικεία φορέματα που έχουν το χρώμα του γαλάζιου του ουρανού, ξυπνούν στου άντρες το προστατευτικό αίσθημα του «τζέντλεμαν». Ενώ το κόκκινο διεγείρει τα πάθη τους, το γαλάζιο τους κατευνάζει και τους ηρεμεί. Οι απαλότερες αποχρώσεις του γαλάζιου κατευνάζουν τα νεύρα. Τα γαλάζιο είναι ηρεμιστικό χρώμα και χρησιμοποιείται στα δωμάτια των βίαιων εγκληματιών και των ψυχικά ασθενών. Τα ρούχα σε απαλό γαλάζιο αποτελούν την καλύτερη προστασία του ανθρώπου από τις ακτίνες του ήλιου στους τροπικούς. Στην αρνητική όψη, το γαλάζιο, σε υπερβολική δόση, μπορεί να προκαλέσει κατάθλιψη σε υγιή, γενικά, άτομα. Το γαλάζιο σε συνδυασμό με το πράσινο διεγείρουν σε μέγιστο βαθμό το ταλέντο κα τη δημιουργικότητα στη ζωγραφική και τη μουσική.

**Βαθύ γαλάζιο (κυανό)**

Το βαθύ γαλάζιο βρίσκεται στο χρωματικό φάσμα ανάμεσα στο γαλάζιο και το μενεξεδί. Στην υψηλότερη θετική του δόνηση, συνδυάζει τη λογική με τη διαίσθηση και την πειθαρχία με τη δημιουργικότητα. Αντιπροσωπεύει συγχρόνως τις έμφυτες δημιουργικές και καταστροφικές δυνάμεις του ατόμου. Επίσης, αντιπροσωπεύει τις διαδικασίες του μεταβολισμού στον άνθρωπο και το θείο νόμο της αλλαγής και της ανάπτυξης. Στην αρνητική του όψη, το βαθύ γαλάζιο συμβολίζει τη στασιμότητα, την πνευματική κούραση και το μόχθο χωρίς αποτέλεσμα. Αντιπροσωπεύει όμως και το σημείο εξόδου όπου οι παλιές αποτυχίες μεταλλάσσονται σε σημερινές επιτυχίες, ο χωρίς αποτέλεσμα πνευματικός μόχθος βρίσκει διέξοδο σε υψηλότερα επίπεδα συνείδησης και τα προβλήματα μετατρέπονται σε σκαλοπάτια που οδηγούν σε υπέροχες λύσεις. Το βαθύ γαλάζιο αντιπροσωπεύει τη θεραπευτική πορεία της φυσικής διαδικασίας επούλωσης, κατά την οποία οι παλιές τοξίνες και οι άχρηστε ουσίες αποβάλλονται από το σώμα για να αφήσουν χώρο για καινούργιους ιστούς.

**Μενεξεδί (ιώδες)**

Το μενεξεδί, στην υψηλότερη δόνησή του, αντιπροσωπεύει τα καλά κίνητρα, τις υψηλές πνευματικές επιδιώξεις και τον ενισχυμένο καθαγιασμό της ψυχής. Ο πορφυρένιος χιτώνας υπήρξε από πολύ παλιά το σύμβολο της βασιλείας και της πνευματικής εξουσίας. Το μενεξεδί συνδέεται με την ευημερία, τον πλούτο και την αυξημένη παραγωγικότητα. Καθώς διεγείρει την πνευματική φύση του ανθρώπου, η δόνηση του χρώματος αυτού δίνει αυτοέλεγχο, υψηλότερα επίπεδα δημιουργικότητας και βασιλική συνείδηση. Ο Ριχάρδος Βάγκνερ, η μεγάλη μουσικά διάνοια του δέκατου ένατου αιώνα, λέγεται ότι συνέθεσε τα σπουδαιότερα έργα του σε δωμάτια διακοσμημένα με πορφυρένιες βελούδινες κουρτίνες. Στην αρνητική του όψη, το μενεξεδί μπορεί να προκαλέσει προβλήματα σε έναν άνθρωπο που είναι ανέτοιμος, εξαιτίας του σνομπισμού, της επιτήδευσης, ακόμα και της απάτης στην οποία πιθανόν να επιδοθεί. Το μενεξεδί έχει την ταχύτερη δόνηση από όλα τα χρώματα της ίριδας και σβήνει γρηγορότερα απ’ όλα.

**Άσπρο**

Το άσπρο είναι η δόνηση της αγνότητας και το συμπαντικό επίπεδο τελειότητας. Αντιπροσωπεύει την αρμονία καθώς αναμειγνύει όλα τα χρώματα της ίριδας. Η δύναμη του άσπρου χρώματος είναι ανυπόφορη για άτομα που καλλιεργούν ταπεινά χαρακτηριστικά όπως η απάτη, η κακία, η ζήλια, το μίσος και η βία. Το λευκό φως είναι ο μεγάλος φωτοδότης της απώτατης αλήθειας.

**Μαύρο**

Το μαύρο αντιπροσωπεύει την απουσία φωτός και σαν χρώμα απορροφά και την ελάχιστη ποσότητα του φασματικού φωτός. Το μαύρο, αντίθετο του άσπρου, είναι το χρώμα της κηδείας και αντιπροσωπεύει την απώλεια ή την απουσία ζωής. Στο Δυτικό κόσμο είναι το χρώμα που φορούν οι άνθρωποι σα σύμβολο πένθους για το χαμό ενός αγαπημένου προσώπου ή ενός ατόμου ιδιαίτερα σεβαστού. Η παραμονή κάτω από την επήρεια του μαύρου για μεγάλο χρονικό διάστημα μπορεί να υπονομεύσει την υγεία ενός ατόμου, επειδή το μαύρο απορροφά τη δύναμη και ζωτικότητα, προκαλώντας σωματική και ψυχική εξάντληση. Τα μαύρα ρούχα δρουν ανασταλτικά στην αποβολή τοξινών από το δέρμα και προκαλούν σκοτεινή ψυχική διάθεση. Όσο λιγότερο μαύρο χρώμα περιέχουν τα ρούχα ενός ατόμου όταν κάνει ζέστη, τόσο πιο άνετα νιώθει. Στην πιο αρνητική του όψη, το μαύρο θεωρείται ότι επιτείνει ότι χειρότερο έχουν μέσα τους τα άτομα με εγκληματικές τάσεις.

ΣΥΜΠΛΗΡΩΣΗ ΚΕΝΩΝ

1. Το ………………. είναι το χρώμα που διεγείρει τις αισθήσεις και τα ……………..
2. Στην αρνητική του πλευρά το ……………………….. αντιπροσωπεύει τον εγωισμό, τη ………………, την οκνηρία
3. Το …………………… είναι κατά κύριο λόγο χρώμα της χαράς, αλλά φέρνει και ………………….., κατανόηση και τη μεγαλύτερη δυνατή ………………………….. αντίληψη
4. Το …………………… αντιπροσωπεύει την ……………………. φωτός και σαν χρώμα ………………….. και την ελάχιστη ποσότητα του φασματικού φωτός.